สหรัฐขนเงินร่วมทุนธุรกิจไทย
&nbsp;
20 ส.ค. 2554

ตั้งกองทุนขนาด1.6หมื่นล้าน สนพลังงานทดแทนเวชภัณฑ์
โพสต์ทูเดย์ — เอเบลิ่งฯ เร่หาเงินจัดตั้งกองทุนอาเซียนวงเงินเบื้องต้น 1.6 หมื่นล้านบาท มองหาธุรกิจไทยในอุตสาหกรรมมีอนาคต เพื่อร่วมลงทุน
นายเชน เฮฟเฟอร์แนน ประธานผู้ร่วมก่อตั้ง บริษัท เอเบลิ่ง เฮฟเฟอร์แนน อินเวสเมนท์ แมเนจเมนท์ อิงค์ เปิดเผยว่า บริษัทกำลังจะจัดตั้งกองทุนอาเซียนในอีก 34 สัปดาห์ข้างหน้า ซึ่งเป็นกองทุนที่ระดมเงินลงทุนจากสถาบันการเงินทั่วเอเชีย วงเงินเบื้องต้น 500 ล้านเหรียญสหรัฐ หรือกว่า 1.6 หมื่นล้านบาท และตั้งเป้าหมายในอีก 1 ปี จะเพิ่มขนาดกองทุนเป็น 2,000 ล้านเหรียญสหรัฐ หรือราวๆ 6.5 หมื่นล้านบาท 
ทั้งนี้ วัตถุประสงค์เพื่อนำมาร่วมลงทุนในธุรกิจของไทย ซึ่งอยู่ในอุตสาหกรรมที่มีอนาคต โดยเฉพาะอุตสาหกรรมพลังงานทดแทน เวชภัณฑ์ ธุรกิจเชิงนวัตกรรม เพราะขณะนี้ธุรกิจประสบปัญหาธนาคารปล่อยกู้ยากขึ้น ดังนั้นกองทุนจึงเป็นแหล่งเงินลงทุนที่คล่องตัวกว่า
ขณะเดียวกัน จะเข้าไปซื้อกิจการที่มีปัญหาในสหรัฐ แล้วย้ายฐานการผลิตมาไทย เพราะต้นทุนการผลิตต่ำกว่าสหรัฐ นอกจากนี้เงินส่วนหนึ่งจะนำไปลงทุนในตลาดหุ้นไทยด้วย
น.ส.อิสรีย์ สุวรรณวิทย์ ประธานเจ้าหน้าที่บริหารภาคพื้นเอเชีย บริษัท เอเบลิ่งฯ กล่าวว่า ขณะนี้อยู่ระหว่างมองหาธุรกิจที่มีศักยภาพ จากปัจจุบันมี 1 โครงการ เพราะถ้ามีความชัดเจนของโครงการอื่นๆ ที่จะลงทุนอีก ก็จะระดมเงินลงทุนได้มากขึ้น
สำหรับ 1 โครงการที่ตกลงจะเข้าไปลงทุนแล้ว ได้แก่ โรงงานผลิตไฟฟ้าพลังงานแสงอาทิตย์ 1 เมกะวัตต์ ที่ จ.เชียงใหม่ ของนายสมยศ ดุรงค์เดช มูลค่าโครงการ 350 ล้านบาท โดยกองทุนจะใส่เงิน 100 ล้านบาท และได้รับเงินสนับสนุนจากกระทรวงพลังงาน 50 ล้านบาท โดยโรงงานจะก่อสร้างเสร็จและเดินหน้าผลิตไฟฟ้าในอีก 14 เดือนข้างหน้า ซึ่งกองทุนตั้งเป้าหมายผลตอบแทนจากการลงทุน 20% คาดว่าคุ้มทุนใน 3 ปี 
น.ส.อิสรีย์ กล่าวอีกว่า อนาคตหากเข้าไปลงทุนในโครงการต่างๆ เพิ่มขึ้น เป้าหมายถัดไปจะนำโครงการต่างๆ มารวมกันแล้วจดทะเบียนจัดตั้งเป็นอีทีเอฟต่อไป 
ทั้งนี้ กองทุนอาเซียนจะเป็นกองทุนที่ 4 ของเอเบลิ่งฯ โดยก่อนหน้านี้ได้จัดตั้งกองทุนที่ซื้ออสังหาริมทรัพย์ทิ้งร้างในนิวยอร์กนำมาพัฒนาเพื่อขายต่อ กองทุนสร้างที่อยู่อาศัยราคาไม่แพงในอินเดีย คล้ายกับบ้านเอื้ออาทร แล้วให้รัฐบาลอินเดียเช่า และกองทุนที่เข้าไปซื้อกิจการมีปัญหาเพื่อเข้าบริหารจัดการ